  Виталий Пронин 27-тӥ мартэ Россилэн Президентэз Владимир Путин самоизоляция сярысь ялӥз: муг ӧвӧл дыръя ураме потаныуг яра. Но куд-ог удысъёсын тыршисьёслы нуналлы быдэ уже ветлоно луэ. Пичи Пурга ёросысьПуро-Можгаысь фельдшер Елизавета Чушъялова: — Син медаз усьы вылэм: гуртамы югдур огвыллем возиське. Зэм, тросгес выроно луэ валэктон ужен. Калык телевизорысь али коронавирус сярысь оломар но кылэ ведь, собере милесьтым, эмъясьёслэсь, юа, озьы ик-а меда шуыса. Кызьы та инфекция палаське, кызьы сое тодмано — ваньзэ тае милемлы вазенгес ик валэктӥзы вал. Гуртоос пӧлын котькыӵеез вань: куд-огез кышкатскемын, куд-огзэ кышкатъяно луэ. Ульчаын шудӥсь пиналъёсты адӟисько ке, гуртазы пырыны косӥсько. Лавкаын нянь ваён вакытэ калык люкаськегес. Но лавка пушкы 4-ез-5-ез гинэ пыро, кылемъёсыз черодзэс ульчаын возьмало. Секыт висисьёс доры «скороез» ӧтиськом, врачлы возьматӥськоно ке, Брангуртын амбулатория вань, отчы мыно. Пичи Пургала мынӥсез али трос ӧвӧл. Эмъюмъёс ФАП-амы ик вузаськом. Маскаос но ваё, но тырмыт уг. Берлозэ 4-5 нунал талэсь азьло вайизы — 50 гинэ вал, туж чаляк быдтӥзы. Одӥгзэ 30 манетэн вузам. Дунъёс пӧртэмесь вал ни: нырысь 3-зэ 30 манетэн ваё вал, собере 1-зэ — 20 манетэн, табере тани эшшо дуноятӥллям. Ижысь сӥлен вуз карись Валентина Антропова: — Дорын пуконо шуэмзы бере нырысетӥ арняяз калык басьяськыны вистэм-вожтэм ветлӥз. Али но адямиос озьы ик басьяськемысь уг дугдо. Ӝыны килограммъёсын уг выро ни,4-5 килоен, оло, тросэнгес но басьто. Нуназеозь пенсионеръёсгес лыкто, ӝытлань ужась калык пырыны-потыны ӧдъя. 18 час бере шыпыт луэ ни. Маскаослы, перчаткиослы ум ёрмиське, антисептик но тырмыт. 2 часлы быдэ витринаосмес нимысьтыз суретъёсын ӵушылӥськом, маскаосмес вошъяськом. Милемыз ведь алиРоспотребнадзор но, мукет эскерись ёзъёс но уката сак чаклало, ужан интымес чылкыт ӧм возе ке, туж бадӟым штрафъёс тупатэмын. Ма, валаськом ук: басьяськисьёсмес но, асьмемыз но кышкыт висёнлэсь утёно. Ижысь таксист Алексей Ходырев: — Лэсьтӥськисьын ужасько вал, но лэсьтӥськон могӟиз. Табере сюдэ таксист луонэ. Зэм, сюдэ шуыны луэ ке. Таксиен ворттылӥсьёс трослы ӧжытгес луэмын. Вылаз ик, дунъёс усизы. Кылсярысь, азьло Ижлэн одӥг пумысьтыз мукет палаз вуттэм понна ог 250 манет пала басьтӥськом вал, али — 180-200 манет. Ӧжытэз дун 90 манет вал, табере 80 манет кельтэмын. Дунъёсты чакла уж сётӥсь. Котькуд машинаепуктэмын тахографъёс — туж сак чота, кӧня иськем ортчиськод нунал ӵоже. Тросгес час ворттылӥськод ке, уж сётӥсь гожтэ ни: туннэ укыр кема ворттылӥськод, тырмоз — заказъёс келямысь дугдэ. Та вакытэ таксиын чылкытлыкез уката чакланы кутскемын. Милемлы ваньмылы нуналлы быдэ сёто маскаос, антисептикъёс. Со антисептикъёсын киосмес но, салонэз но чылкытатӥськом. Ижысь утялтӥськись Елена Зягаева: — Азбар утялтӥсе туж ик бадӟым мылкыдын ӧй кутскы вал, но кытын ке ужано ук, пиналъёсты сюдоно. Соос мынам 4 кузя. Ужамъя котькыӵе уж кельшыны кутске вылэм. Табере сюлэмы шумпотэ, утялтӥськеме бере чылкыт кыле ке. Нырысь арняоссэ ӵукна 8 часысен 16 часозь но ӵужиськылӥ: туж мача (кырсь) вал, мон азьын ужам мурт вылтӥз-вылтӥз гинэ утялтӥськем, лэся. Нош табере куддыр 12 часын но ваньмисько ни. Соин ик таиз толэзьысен эшшо одӥг корка басьтӥ на. Кык корка понна 11 сюрс 800 манет тыро вал. Табере ог 15 сюрс манет луыны кулэ. Эшшо подъездъёсты миськыны кутски — 7 подъезд. Таиз понна 12 сюрс 400 манет тыром, шуизы. Но кема меда чидало ужаны, ӧйтӧд. Угось доре туж бер вуисько. Подъездъёсты котькуд нунал миськыны косо, ӧс кутонъёсты антисептикен ӵушылӥськом на. Маскаос та арняысен гинэ сётъяны кутскизы: арнялы — кыксэ. Ярано, антисептик тырмыт. Алнаш ёросысь Туймыйыл гуртысь соцработникСветлана Мамонтова: — 7 арлыдоосты учкисько. Юрттӥськисько корка пушказы, юрт котыразы утялтӥськыны, куд-огезлы сиён но пӧзьтӥсько. Коронавирус вуэмен, ужмы тросгес луиз, магазинысь басьяськон ми вылэ усиз. Песянай-песятайёсме алӥ, ульчаетӥ медаз поръялэ, пото ке, маскаосын гинэ, киоссэс ӵемгес мед миськылозы шуыса. Гурт кузя калтыртыны яратӥсьёс вань, соосты полициен, штрафъёсын кышкатоно луэ. Калык пӧлын ужаськомы бере, милемлы маскаос, перчаткаос но антисептикъёс сётӥзы. Дэбес ёросысь «Дружба» хозяйствоысь механизатор Михаил Емельянов: — Дасяськиськомы посевнойлы. зорыса улэ но, музъем кот на, малпасько, Великтэм (Паска) бере луд вылэ потомы ни. Котькудмылы быдэн 4 маска сётӥзы, огзэ 2-3 час нуллӥськомы, собере выльзэ дӥсяськомы. Бертыса ваньзэ миськиськомы, гладить кариськомы но ӵуказеяз соосты ик сьӧрамы уже кутӥськомы. Ваньмылэн ужаны ветлӥськомы шуыса справкаосмы вань. Мынэсьтым сое ӧз юаллялэ на, но Дэбесысь хозяйствоямы ужаны ветлӥсьёс верало: райцентр пумын сылӥсь полицейскойёс соосты дугдытъяло, эскеро. Кылем арняе техосмотр ортчыны дасяськимы вал, но коронавирусэн сэрен Гостехнадзор дорамы ӧз лыкты. Техосмотрез та арнялы выжтӥзы. Али тэк улӥмы ке, кизьыны бер луоз, соин ик гуртын пукыны малпанамы но ӧвӧл. Дасязы Элина КУМАЧЁВА, Валентина ЕМЕЛЬЯНОВА, Мария ЕМЕЛЬЯНОВА  